Περί εφαρμογής αποφάσεως 1267 (1999) του Συμβουλίου Ασφαλείας των Ηνωμένων Εθνών. Απαγορεύεται η χορήγηση άδειας σε οποιοδήποτε αεροσκάφος για να απογειωθεί από το έδαφος της Ελληνικής Δημοκρατίας ή να προσγειωθεί σε αυτό αν ανήκει στην κυριότητα των Ταλιμπάν, είναι μισθωμένο από αυτούς ή αν οι Ταλιμπάν το εκμεταλλεύονται ή το εκμεταλλεύονται άλλοι για λογαριασμό τους, όπως αυτά τα αεροσκάφη προσδιορίζονται από την Επιτροπή που συγκροτήθηκε με την παράγραφο 6 της απόφασης 1267 (1999) του Συμβουλίου Ασφαλείας των Ηνωμένων Εθνών (ΦΕΚ Α΄ 136/6.6.2000), εκτός αν η εν λόγω πτήση έχει τύχει προέγκρισης από την Επιτροπή λόγω ανθρωπιστικών αναγκών, οι οποίες περιλαμβάνουν θρησκευτικές υποχρεώσεις όπως την πραγματοποίηση του προσκυνήματος Ηajj. Δεσμεύονται κεφάλαια και λοιποί οικονομικοί πόροι, συμπεριλαμβανομένων κεφαλαίων που πηγάζουν ή προέρχονται από περιουσιακά στοιχεία που ανήκουν στην κυριότητα ή τελούν υπό τον άμεσο ή έμμεσο έλεγχο των Ταλιμπάν ή οποιασδήποτε επιχείρησης που ανήκει στην κυριότητα ή τελεί υπό τον έλεγχο των Ταλιμπάν, όπως προσδιορίζονται από την Επιτροπή που συγκροτήθηκε με την παράγραφο 6 της απόφασης 1267 (1999) του Συμβουλίου Ασφαλείας των Ηνωμένων Εθνών. Τα κεφάλαια αυτά καθώς και όποια άλλα κεφάλαια ή οικονομικοί πόροι που θα χαρακτηρισθούν ως τέτοια δεν διατίθενται, από Έλληνες υπηκόους ή από οποιαδήποτε άλλα πρόσωπα στο ελληνικό έδαφος, στους Ταλιμπάν ή υπέρ των Ταλιμπάν ή οποιασδήποτε επιχείρησης που ανήκει στην κυριότητα ή τελεί υπό τον άμεσο ή έμμεσο έλεγχο των Ταλιμπάν, εκτός αν η Επιτροπή το επιτρέψει κατά περίπτωση λόγω ανθρωπιστικών αναγκών. Οι ανωτέρω διατάξεις εφαρμόζονται ανεξάρτητα από την ύπαρξη οποιωνδήποτε δικαιωμάτων ή υποχρεώσεων που παρέχονται ή επιβάλλονται αντίστοιχα από οποιαδήποτε διεθνή συμφωνία ή οποιαδήποτε σύμβαση που συνήφθη ή οποιαδήποτε άδεια που χορηγήθηκε πριν από τις 14 Νοεμβρίου 1999, ημερομηνία έναρξης ισχύος των μέτρων που επιβλήθηκαν με την παράγραφο 4 της απόφασης 1267 του Συμβουλίου Ασφαλείας των Ηνωμένων Εθνών. Στον Υπουργό Εξωτερικών αναθέτουμε την δημοσίευση του παρόντος διατάγματος και στον ως άνω Υπουργό όπως και στους Υπουργούς Εθνικής Οικονομίας, Οικονομικών, Δικαιοσύνης και Μεταφορών και Επικοινωνιών αναθέτουμε την εκτέλεσή του.